b"\n_START_ARTICLE_\nMuscat de Hamburg\n_START_SECTION_\nStrugurii\n_START_PARAGRAPH_\nSunt mari, ramuro\xc8\x99i, cu ramifica\xc8\x9biile secundare foarte dezvoltate. Pedunculul este lung \xc8\x99i erbaceu, la fel \xc8\x99i restul ciorchinelui. Boabele sunt mari, c\xc4\x83rnoase, crocante, cu gust puternic de muscat \xc8\x99i acoperite cu un strat gros de pruin\xc4\x83._NEWLINE_\xc3\x8en cultur\xc4\x83 se \xc3\xaent\xc3\xa2lnesc dou\xc4\x83 biotipuri de Muscat de Hamburg: un biotip cu boabe sferice, u\xc8\x99or ovale, colorate uniform \xc3\xaen negru-alb\xc4\x83strui, considerat cel mai valoros, \xc8\x99i altul cu boabe elipsoidale, colorate neuniform \xc3\xaen ro\xc8\x99u-violaceu, mai pu\xc8\x9bin valoros.\n_START_SECTION_\n\xc3\x8ensu\xc8\x99irile biologice\n_START_PARAGRAPH_\nPerioada de vegeta\xc8\x9bie mijlocie este de 165-170 zile, timp \xc3\xaen care necesit\xc4\x83 o temperatur\xc4\x83 global\xc4\x83 de peste 30\xc2\xb0C. Are o cre\xc8\x99tere vegetativ\xc4\x83 puternic\xc4\x83 \xc8\x99i fertilitate bun\xc4\x83, 50-60% din l\xc4\x83stari fiind fertili. Este sensibil la meiere \xc8\x99i m\xc4\x83rgeluire, fenomene care se manifest\xc4\x83 puternic spre v\xc3\xa2rful ciorchinilor. \xc3\x8en anii cu condi\xc8\x9bii climatice nefavorabile, \xc3\xaen timpul \xc3\xaenfloritului, florile nu leag\xc4\x83 \xc8\x99i cad \xc3\xaen mas\xc4\x83, acesta constituind defectul major al soiului Muscat de Hamburg._NEWLINE_Rezisten\xc8\x9be biologice: mijlocie la ger (-18\xc2\xb0C); slab\xc4\x83 la secet\xc4\x83; foarte sensibil la man\xc4\x83, f\xc4\x83inare \xc8\x99i putregaiul cenu\xc8\x99iu al strugurilor. \xc3\x8en zonele de \xc8\x99es este puternic atacat de molii.\n_START_SECTION_\nCerin\xc8\x9be agrotehnice\n_START_PARAGRAPH_\nMuscat de Hamburg are nevoie de mult\xc4\x83 c\xc4\x83ldur\xc4\x83 \xc8\x99i insola\xc8\x9bie. De aceea se cultiv\xc4\x83 \xc3\xaen condi\xc8\x9bii bune \xc3\xaen podgoriile din zonele colinare subcarpatice. Prefer\xc4\x83 solurile u\xc8\x99oare, bine aprovizionate cu substan\xc8\x9be nutritive \xc8\x99i ap\xc4\x83. Pentru asigurarea poleniz\xc4\x83rii suplimentare, \xc3\xaen planta\xc8\x9bii se asociaz\xc4\x83 \xc3\xaen sortiment biologic cu soiul Cinsault: 2 r\xc3\xa2nduri de Muscat Hamburg, 1 r\xc3\xa2nd de Cinsault cu care se aseaman\xc4\x83 la struguri. Necesit\xc4\x83 t\xc4\x83iere lung\xc4\x83 cu 8-10 ochi a coardelor, forma de conducere recomandat\xc4\x83 fiind capul \xc3\xaen\xc4\x83l\xc8\x9bat dr. Guyot. T\xc4\x83ierea \xc3\xaen cepi de rod duce la diminuarea produc\xc8\x9biei. \xc3\x8enc\xc4\x83rc\xc4\x83tura la t\xc4\x83iere este de 12-15 ochi.\n_START_SECTION_\n\xc3\x8ensu\xc8\x99irile agrotehnice \xc8\x99i tehnologice\n_START_PARAGRAPH_\n\xc3\x8en Rom\xc3\xa2nia soiul Muscat de Hamburg este cultivat pe o suprafa\xc8\x9b\xc4\x83 de aproximativ 2.900 hectare. \xc3\x8en condi\xc8\x9biile eco-climatice din Rom\xc3\xa2nia, maturarea strugurilor se realizeaz\xc4\x83 cu 10-15 zile dup\xc4\x83 Chasselas dor\xc3\xa9 (soi de epoca a IV-a)._NEWLINE_\xc3\x8en sudul \xc8\x9b\xc4\x83rii, maturarea strugurilor \xc3\xaencepe \xc3\xaenc\xc4\x83 pe la finele lunii august, iar \xc3\xaen podgoriile subcarpatice \xc3\xaen tot cursul lunii septembrie. Produc\xc8\x9biile ob\xc8\x9binute sunt mijlocii (10-14 t/ha), din care 60-70% reprezint\xc4\x83 produc\xc8\x9bia marf\xc4\x83. Durata de conservabilitate a strugurilor pe butuc este redus\xc4\x83 (10-15 zile), dup\xc4\x83 care boabele se zb\xc3\xa2rcesc \xc8\x99i pierd din arom\xc4\x83._NEWLINE_La maturarea deplin\xc4\x83, strugurii acumuleaz\xc4\x83 cantit\xc4\x83\xc8\x9bi mari de zah\xc4\x83r (160-170 g/l), aciditatea r\xc4\x83m\xc3\xa2ne echilibrat\xc4\x83 (4,5-5,5 g/l H\xe2\x82\x82SO\xe2\x82\x84), \xc3\xaenc\xc3\xa2t strugurii sunt vinificabili, ob\xc8\x9bin\xc3\xa2ndu-se vinuri u\xc8\x99oare de mas\xc4\x83.\n_START_SECTION_\nSinonime\n_START_PARAGRAPH_\nBlack Hamburg (\xc3\xaen S.U.A.), Black Muscat, Black Muscat of Alexandria, Blauer Hamburger Muskat, Frankental, Golden Hamburg, Hambourg musqu\xc3\xa9, Hambro, Hamburg Moschato, Hamburgii muskot\xc3\xa1ly, Hamburgskii misket, Hamburski Misket, Hampton Court Wine, Malaga rouge, Moscatel de Hamburgo, Moscatel negro, Moscatel prato, Moscatel preto, Moscato d\xe2\x80\x99Amburgo/Moscato di Amburgo, Moscato nero, Moscato nero di Amburgo, Moscato preto, Moschato amvourgou, Moschato tyrnavou, Muscat Albertient's, Muscat cernii aleksandriiskii, Muscat de Hambourg, Muscat gamburgskii, Muscat Hamburg, Muskat Hamburg crni, Muskat-Trollinger, Oeillade musqu\xc3\xa9, Queen\xe2\x80\x99s Arbor, Red Muscat of Alexandria, Siyah misket, Snow\xe2\x80\x99s Seedling, Snow\xe2\x80\x99s muscat hamburgh, Tam\xc3\xa2ioasa hamburg, Venn's Seedling black muscat, Zibibbo Nero._NEWLINE_Origine: Muscat d'Alexandrie \xc3\x97 Trollinger"